Diari Oficial de la Generalitat Valenciana


Sumari del DOGV 288, del 19-09-1985 (1985/805004)

ORDRE de la Conselleria d'Agricultura i Pesca, de 10 de setembre de 1985, sobre Mesures per a pal.liar els danys causats per les gelades als arbres cítrics.
------------------------------------------------------------------------------------------------------------------------------------------------------------

### Dades del document

Número de DOGV
:   288

Data del DOGV
:   19-09-1985

Secció del DOGV
:   ALTRES DISPOSICIONS

Número del document
:   1985/805004


Data del document
:   10-09-1985

Organisme emissor
:   Conselleria d'Agricultura, Ramaderia i Pesca

Tipus de document
:   Ordre

Ordre de la Conselleria d'Agricultura i Pesca, de 10 de setembre, sobre mesures per a pal·liar els danys causats per les gelades als arbres de cítrics.  
El Consell de Ministres, en reunió de 19 de juny de 1985, acordà d'atorgar preferència en la concessió de crèdits subvencionats pel Banc de Crèdit Agrícola, dins la línia d'inversions agràries, als agricultors les plantacions cítriques dels quals hagen estat afectades per les gelades de gener de 1985.   
L'Ordre Ministerial de 2 de setembre de 1985 (BOE de 9 de setembre de 1985) sobre mesures per a reparar els danys causats per les gelades de gener de 1985 en les plantacions de cítrics arbitra els instruments de finançament per tal que els agricultors puguen abordar la recuperació de les plantacions de cítrics afectades.   
En atenció de les consideracions precedents, i a efectes de complir el que disposen els articles 4t i 5é de l'esmentada Ordre Ministerial i desplegar diversos aspectes que s'hi inclouen,   
ORDENE:   
Article primer  
Podran optar a un prèstec, en les condicions del crèdit oficial, els empresaris i les entitats associades agràries les plantacions cítriques dels quals estiguen situades a les províncies d'Alacant, Castelló i València i que, havent estat greument afectades per les gelades de gener de 1985, vulguen dur a terme la replantació i/o la recuperació de la capacitat productiva dels arbres.   
Article segon  
Les condicions dels prèstecs variaran en funció del grau d'afectació de les plantacions, segons els grups següents:   
A) Replantació total   
A.1. Hom considerarà aquest apartat quan l'agricultor arranque i replante la totalitat dels arbres, sempre que n'haja estat afectat més del 60% de cada parcel·la o plantació per a les quals sol·licite ajuda.   
A.2. La quantia màxima es fixa en 1.000.000 ptes/ha per a replantació amb varietats preferents, i 800.000 ptes/ha per a varietats normals, sense que el possible prèstec a concedir supere en cap cas la quantitat de 4.000.000 ptes. per empresari agrari, o 47.026.757 ptes. en cas que el peticionari siga una Entitat Associativa Agrària legalment constituïda.   
B) Replantació parcial dels arbres afectats   
B.1. Caldrà aplicar aquest apartat quan l'agricultor arranque i replante posteriorment els arbres en parcel·les o plantacions amb una superfície afectada inclosa entre el 25% i el 60%.   
B.2. La quantia màxima es fixa en 750.000 ptes/ha per a varietats preferents, i 600.000 ptes/ha per a varietats normals.   
La xifra concreta, en cada cas, s'obtindrà com a suma d'una quantitat fixa de 300.000 ptes/ha més una altra proporcional a la superfície afectada fins a 450.000 ptes. per a un grau d'afectació del 60%, i 187.500 ptes. per al 25%.   
La quantia màxima del prèstec a concedir no podrà ser superior a 3.000.000 ptes. per empresari agrari individual, o 7.500.000 ptes. per Entitat Associativa Agrària.   
C) Recuperació de la capacitat productiva dels horts afectats   
C.1. Caldrà aplicar aquest apartat quan s'hi hagen produït danys sensibles en la situació vegetativa dels arbres o com a mínim. una reducció de la collita de més del 60º70 respecte d'una producció normal. Per a optar als beneficis d'aquest apartat caldrà que la collita es trobe en l'arbre al moment de la comprovació per part dels Serveis Territorials de la Conselleria d'Agricultura i Pesca.   
C.2. La quantia màxima dels prèstecs a concedir es fixa en 300.000 ptes/ha, sense ultrapassar la quantitat de 1.250.000 ptes. per peticionari individual o 3.000.000 ptes. per a Entitats Associatives Agràries.   
C.3. Per concedir les ajudes indicades en aquest apartat s'exigirà que el prestatari es trobe donat d'alta en la Seguretat Social Agrària.   
Article tercer  
Les quanties màximes dels prèstecs concedits per tots els conceptes no podran ser superiors en cap cas a un total de 4.000.000 ptes. per als peticionaris individuals, o 50.958.961 ptes. en el cas d'Entitats Associatives Agràries legalment constituïdes.   
Article quart  
D'acord amb l'Ordre Ministerial de 2 de setembre de 1985 el Ministeri d'Agricultura, Pesca i Alimentació subvencionarà amb càrrec a les partides pressupostàries de la Direcció General de la Producció Agrària, la disminució d'interessos del prèstec, per tal que en cap cas siguen superiors al 8% anual per als agricultors.   
En els casos A) i B) la subvenció equivaldrà al diferencial d'interessos entre l'aplicat pel Banc de Crèdit Agrícola i el 8% fixat per l'Administració, per a la totalitat del prèstec proposat durant els tres primers anys, per a les dues terceres parts durant el quart any i per a la tercera part durant el cinqué any, del diferencial d'interessos.   
En el cas C) la subvenció equivaldrà al diferencial d'interessos entre l'aplicat pel Banc de Crèdit Agrícola i el 8% fixat per l'Administració, per a la totalitat del prèstec proposat durant el primer any, per a les dues terceres parts durant el segon any i per a la tercera part dins del tercer any, del diferencial d'interessos esmentat.   
Article cinqué  
A més dels auxilis acollits a la present disposició, en cas de replantació total o parcial, hom podrà sol·licitar les ajudes concedides per a la lluita contra la tristesa i la millora de l'estructura varietat de les plantacions de cítrics, amb caràcter preferent i en quantia màxima. En aquest cas, caldrà efectuar una única petició conjunta dels dos beneficis, en el marc del Pla de replantació o Recuperació Productiva.   
Article sisé  
Les ajudes a concedir requeriran la presentació d'un Pla per a la replantació o recuperació productiva. Aquest pla haurà d'incloure necessàriament els aspectes següents:   
1) Sol·licitud dels beneficis i Programa d'Inversions.   
2) Annex de dades sobre explotacions afectades.   
3) Autorització de plantació de cítrics i sol·licitud de subvenció segons impresos que estableix l'Ordre Ministerial de 10 de juliol de 1985 (BOE de 13 de juliol de 1985, núm. 167).   
4) Compromís d'arrancar els arbres danyats i posterior realització de la inversió proposada o, si no, l'obligació de reintegrar l'import de les subvencions que s'hi hagen estat concedides, juntament amb els interessos que les subvencions hagen produït.   
El termini màxim per a la realització de les inversions proposades serà de dos anys comptats a partir de la data de concessió del prèstec.   
Article seté  
A l'expedient així format serà adjuntat l'informe dels Serveis Territorials i s'elevarà a l'aprovació de la Direcció General de la Producció Agrària de la Conselleria d'Agricultura i Pesca, que determinarà la proposta del prèstec a concedir.   
Article vuité. Mecanisme de tramitació  
Els impresos per a realitzar les peticions es trobaran dipositats en les Agències d'Extensió Agrària, Serveis Territorials i Serveis Centrals de la Conselleria d'Agricultura i Pesca, que actuaran com a unitats d'informació i on, igualment, podran ser presentades les sol·licituds i la documentació complementària.   
Aprovada la proposta de prèstec a concedir, els Serveis Territorials de la Conselleria d'Agricultura i Pesca extendran en l'imprés de sol·licitud la diligència corresponent, on constarà l'acord de la Direcció General de la Producció Agrària.   
Un exemplar del susdit document es tornarà al peticionari per a la seua darrera presentació en les Entitats Financeres que hagen de concedir els prèstecs.   
La finalització de les inversions, d'acord amb el Pla proposat, serà certificada pels Serveis Territorials de la Conselleria d'Agricultura i Pesca.   
Article nové. Terminis.   
1. Presentació de sol·licituds conjuntes d'auxilis acollits a la present disposició i, si s'escau, ajudes per a la lluita contra la tristesa i la millora de l'estructura varietal de les plantacions de cítrics: Fins al 31 de desembre de 1985.   
2. Quan la millora s'haja d'efectuar totalment o parcial en la campanya 85/86: Fins al 15 d'octubre de 1985.   
3. Període d'aprovació dels expedients i comunicació a l'interessat: dos mesos des de la recepció de la sol·licitud i, en tot cas, fins al 28 de febrer de 1986.   
DISPOSICIONS FINALS  
Primera  
Queda facultada la Direcció General de la Producció Agrària de la Conselleria d'Agricultura i Pesca per a dictar les disposicions necessàries per al deplegament de la present Ordre.   
Segona  
Aquesta Ordre entrarà en vigor l'endemà de ser publicada al Diari Oficial de la Generalitat Valenciana.   
València, a 10 de setembre de 1985.   
El Conseller d'Agricultura i Pesca  
LLUIS FONT DE MORA I MONTESINOS